Author: PPP
Company: UVSR

ROKOVACÍ PORIADOK
vlády Slovenskej republiky

(schválený uznesením vlády SR č. 512 z 13. 6. 2001)

Schôdze vlády
Čl. 1

          (1) Vláda Slovenskej republiky (ďalej len „vláda“) rokuje a rozhoduje v zbore na svojich schôdzach, na ktoré sa schádza v dohodnutých dňoch, prípadne podľa potreby. 

          (2) Schôdze vlády zvoláva a vedie predseda vlády a počas jeho neprítomnosti podpredseda vlády určený predsedom vlády (ďalej len „predsedajúci“).

          (3) Schôdze vlády sú neverejné.

Čl. 2

          (1) Vláda je uznášaniaschopná, ak je na schôdzi vlády prítomná nadpolovičná väčšina jej členov.

          (2) Ak na schôdzi vlády nie je prítomná nadpolovičná väčšina členov vlády, predsedajúci vyhlási, že vláda nie je uznášaniaschopná, zruší schôdzu vlády a zároveň určí termín budúcej schôdze vlády. 

Účastníci schôdze vlády
Čl. 3

          (1) Účasť člena vlády na schôdzi vlády je povinná.

          (2) Ak sa člen vlády nebude môcť zúčastniť na schôdzi vlády, je povinný požiadať predsedu vlády o uvoľnenie zo schôdze vlády.

          (3) Ministra v čase jeho neprítomnosti alebo na základe jeho poverenia zastupuje na schôdzi vlády v rozsahu jeho práv a povinností štátny tajomník. Štátny tajomník má na rokovaní vlády  poradný hlas.

Čl. 4

          (1) Na schôdzach vlády sa zúčastňujú s poradným hlasom vedúci Úradu vlády Slovenskej republiky, predseda Štatistického úradu Slovenskej republiky, predseda Protimonopolného úradu Slovenskej republiky, generálny prokurátor Slovenskej republiky, guvernér Národnej banky Slovenska a predseda Najvyššieho kontrolného úradu Slovenskej republiky, alebo nimi poverení zástupcovia, ktorí tiež majú poradný hlas. 

          (2) Na schôdzi vlády sa zúčastňujú aj zamestnanci Úradu vlády Slovenskej republiky, určení predsedom vlády.

          (3) Účastníci schôdze vlády potvrdzujú svoju prítomnosť na rokovaní podpisom na prezenčnej listine.

          (4) K jednotlivým bodom programu rokovania vlády sa zúčastňujú na pozvanie predsedu vlády predkladatelia  a spolupredkladatelia materiálov, ktorí sa nezúčastňujú celého rokovania vlády a poslanci Národnej rady Slovenskej republiky, ktorých legislatívne návrhy sa prerokúvajú. Spravidla na  návrh predkladateľa a so súhlasom predsedajúceho sa na prerokovaní jednotlivých materiálov môžu zúčastniť osoby, ktoré materiál vypracovali alebo sa na ňom podieľali, ktorých sa materiál týka, ako aj ďalšie osoby, ktoré môžu prispieť k správnemu posúdeniu prerokúvaných vecí.

	(5) Pri prerokúvaní utajovaného materiálu, alebo neutajovaného materiálu, ktorý nemožno sprístupniť podľa osobitného zákona^2/, môže predsedajúci obmedziť účasť na rokovaní vlády osobám uvedeným v odsekoch 1 až 4.

Čl. 5
Materiály na rokovanie vlády

          (1) Vláda rokuje a rozhoduje na základe písomných materiálov, prípadne materiálov v elektronickej forme (návrhov, správ, koncepcií, informácií a pod.) predložených členmi vlády, vedúcim Úradu vlády Slovenskej republiky, predsedami ostatných ústredných orgánov štátnej správy Slovenskej republiky, generálnym prokurátorom Slovenskej republiky, guvernérom Národnej banky Slovenska, predsedom Najvyššieho kontrolného  úradu Slovenskej republiky alebo inými osobami, ak to vyplýva z osobitného zákona^1/, rozhodnutia vlády alebo ak na to dá súhlas predseda vlády.

          (2)  V neodkladných prípadoch môže vláda so súhlasom predsedajúceho rokovať a rozhodovať aj na základe materiálu predloženého členom vlády alebo účastníkom rokovania vlády s poradným hlasom priamo na jej rokovaní alebo aj na základe ústneho návrhu člena vlády.

          (3) Predkladateľ materiálu na rokovanie vlády okrem písomného vyhotovenia materiálu predloží materiál aj v elektronickej forme, ak sprístupnenie materiálu nie je v rozpore s osobitnými predpismi^2/.

_____________________
^1/ Napr. § 28 písm. m) zákona č. 52/1998 Z.z. o ochrane osobných údajov v informačných    systémoch.
^2/ Zákon č. 211/2000 Z.z. o slobodnom prístupe k informáciám a o zmene a doplnení    niektorých zákonov (zákon o slobode informácií).
   Zákon č. 241/2001 Z.z. o ochrane utajovaných skutočností a o zmene a doplnení    niektorých zákonov .
   Vyhlášky Národného bezpečnostného úradu vydané na základe splnomocňovacích    ustanovení zákona č. 241/2001 Z.z..

          (4) Pri príprave a predkladaní materiálov na rokovanie vlády sa postupuje podľa smernice na prípravu a predkladanie materiálov na rokovanie vlády a metodického pokynu vedúceho Úradu vlády Slovenskej republiky k tomuto rokovaciemu poriadku a uvedenej smernici. 

Priebeh rokovania vlády
Čl.6

          (1) Po otvorení schôdze vlády a  zistení, že vláda je uznášaniaschopná, dá predsedajúci schváliť program rokovania vlády.

          (2) Každý člen vlády alebo účastník rokovania vlády s poradným hlasom môže navrhnúť doplnenie programu rokovania vlády, zmenu poradia jednotlivých bodov alebo vypustenie niektorých bodov z programu rokovania. O takomto návrhu rozhodne vláda bez rozpravy.

Čl. 7

          (1) Materiál zaradený do programu rokovania vlády uvedie predkladateľ úvodným slovom; ak materiál predkladajú viacerí predkladatelia, uvedie ho predkladateľ uvedený na prvom mieste, ktorý zodpovedá i za jeho predloženie na rokovanie vlády. 

 	(2) Úvodné slovo sa má obmedziť na stručné odôvodnenie účelu predkladaného materiálu, na prípadnú informáciu o súčasnom stave veci a na vyjadrenie sa k stanovisku poradného orgánu vlády, k výsledkom prerokovania materiálu vo verejnosti, k stanovisku organizačného útvaru Úradu vlády Slovenskej republiky a Rady hospodárskej a sociálnej dohody, ak sú k materiálu priložené. Úvodné slovo má obsahovať aj informáciu o prípadnom neodstránenom rozpore s iným členom vlády. Predkladateľ vo vystúpení nemá opakovať obsah písomného materiálu. Predkladateľ sa môže vzdať úvodného slova.

Čl. 8

          (1) Ku každému bodu programu rokovania vlády môžu členovia vlády po uvedení materiálu klásť predkladateľovi otázky týkajúce sa tohto materiálu.

          (2) Po zodpovedaní otázok predkladateľom nasleduje rozprava, v ktorej členovia vlády v poradí, v akom sa do nej prihlásili, zaujmú k prerokúvanej veci stanovisko.

          (3) So súhlasom predsedajúceho môžu členovia vlády zaujať stanovisko k prerokúvanej veci v rozprave aj opakovane, a to až dovtedy, kým predsedajúci neukončí rozpravu.

          (4) V rozprave môžu so súhlasom predsedajúceho zaujať stanovisko k prerokúvanej veci, najmä predniesť svoje pripomienky, vysvetlenia a návrhy aj ostatní účastníci rokovania vlády (čl. 4).

          (5) Predkladateľ v záverečnom slove reaguje na stanoviská prednesené v rozprave.

	(6) Ak sa k prerokúvanému materiálu navrhuje podstatná zmena návrhu uznesenia, napr. z hľadiska rozsahu úloh alebo dôsledkov na štátny rozpočet, môže člen vlády požiadať o odloženie materiálu na ďalšie rokovanie vlády. 

Rozhodovanie vlády
Čl. 9

          (1) Po ukončení rozpravy a záverečnom slove predkladateľa prednesie predsedajúci návrh na rozhodnutie vlády, pričom prihliada na stanoviská prednesené v rozprave.

          (2) Ak boli k návrhu na rozhodnutie vlády prednesené pozmeňovacie návrhy, dá predsedajúci o nich hlasovať v poradí, v akom boli podané. Ak prijatý pozmeňovací návrh vylučuje ďalšie pozmeňovacie návrhy, o týchto sa už nehlasuje.

          (3) Ak sú potrebné rokovania jednotlivých členov vlády na zjednotenie stanovísk k návrhu na rozhodnutie vlády, predsedajúci na návrh člena vlády preruší rokovanie vlády o tomto návrhu. 

          (4) Ak ide o osobitne závažnú alebo zložitú vec, môže vláda poveriť skupinu zloženú z členov vlády, aby vypracovala návrh na jej rozhodnutie, aj za prípadnej účasti expertov.

          (5) Na prijatie uznesenia alebo iného rozhodnutia vlády je potrebný súhlas nadpolovičnej väčšiny všetkých členov vlády.

Čl. 10

          (1)  V neodkladných prípadoch môže predseda vlády požiadať členov vlády, aby o návrhu na rozhodnutie vlády  rozhodli aj mimo schôdze vlády (rozhodnutie vlády per rollam). Ak niektorý člen vlády uplatní k návrhu pripomienky alebo s ním nesúhlasí, o návrhu sa musí rozhodnúť na schôdzi vlády.

          (2) Rozhodovanie vlády per rollam nie je prípustné vo veciach uvedených v čl. 119 Ústavy Slovenskej republiky. 

Rozhodnutia vlády
Čl. 11

          (1) Vláda rozhoduje o prerokúvaných veciach spravidla formou uznesenia vlády, ktorého konečné znenie formuluje predsedajúci.

          (2) Uznesenie vlády sa vyhotovuje v písomnej aj elektronickej forme a vydáva sa ako samostatný rozhodovací akt vlády. 

          (3) Uznesenie vlády obsahuje
a/ dátum prijatia a číslo uznesenia,
b/ presné znenie rozhodnutia vlády, najmä komu a aké úlohy uložila alebo odporučila,     termíny ich splnenia, prípadne   termíny vyhodnotenia plnenia,
c/ kto uznesenie vykoná a komu sa dáva na vedomie.

(4) Rozhodnutie organizačnej a operatívnej povahy, vzatie informatívneho materiálu na vedomie, zrušenie úloh alebo iné jednoduché, stručné rozhodnutie, sa zapisuje len do záznamu z rokovania vlády.

(5)	Vykonať vecnú zmenu rozhodnutia vlády (znenie úlohy, zrušenie úlohy, zmenu predkladateľa a pod.) možno len rozhodnutím vlády. Opravu pisárskych chýb a iných zrejmých nesprávností v rozhodnutí vlády môže vykonať Úrad vlády Slovenskej republiky oznámením o oprave uznesenia vlády alebo záznamu z rokovania vlády. Meniť termín plnenia úlohy, uloženej rozhodnutím vlády, môže predseda vlády  na základe odôvodnenej žiadosti podanej pred uplynutím termínu. 

Záznamy z rokovania vlády
Čl. 12

          (1) O priebehu rokovania a o rozhodovaní vlády sa vyhotoví písomný aj elektronický záznam z rokovania vlády, do ktorého sa zapisujú najmä závery z prerokovania jednotlivých bodov programu. V plnom znení sa v ňom zaznamenajú iba tie rozhodnutia vlády, ktoré sa nevydajú formou uznesenia vlády. 

          (2) Člen vlády má právo, ak o to požiada, aby sa jeho odlišné stanovisko alebo výhrady k prerokúvanému materiálu, k prijatému programu rokovania vlády alebo rozhodnutiu vlády uviedlo v zázname z rokovania vlády.

Čl. 13

          (1) Uznesenia vlády a záznam z rokovania vlády podpisuje predseda vlády alebo podpredseda vlády, ktorý viedol rokovanie; predseda vlády môže poveriť podpísaním týchto písomností aj iného podpredsedu vlády, ktorý sa zúčastnil rokovania vlády.

          (2) Uznesenia vlády a záznamy z rokovaní vlády sa zasielajú
a/ členom vlády 
b/ vedúcemu Úradu vlády Slovenskej republiky
c/ prezidentovi Slovenskej republiky
d/ predsedovi Národnej rady Slovenskej republiky

          (3) Uznesenia vlády alebo výpisy zo záznamu z rokovania vlády sa zasielajú aj vedúcim orgánov a inštitúcií, ktorým z nich vyplývajú úlohy, alebo ktorých činnosti sa týkajú.
Čl. 14

	(1)  Z rokovania vlády sa vyhotovuje zvukový záznam, ak predsedajúci nerozhodne inak. 

	(2)  Zvukový záznam si môžu vypočuť účastníci rokovania vlády, zamestnanci Úradu vlády Slovenskej republiky a predkladateľom materiálu poverené osoby, ak sa potrebujú oboznámiť s pripomienkami a prijatými závermi k materiálu, aby ho mohli upraviť v súlade s výsledkom rozhodnutia vlády.

	(3)  Spôsob vyhotovovania zvukového záznamu, jeho úschovu, sprístupňovanie a ďalšie okolnosti týkajúce sa zvukového záznamu upraví vedúci Úradu vlády Slovenskej republiky  metodickým pokynom. 

Čl. 15
Konečné znenie materiálu 

	Ak na rokovaní vlády došlo k zmene materiálu, ktorý bol elektronicky sprístupnený^3/, predkladateľ materiál upraví v súlade s výsledkom rokovania vlády a do sedem dní od rokovania vlády predloží jeden výtlačok písomného vyhotovenia a elektronickú formu tohto materiálu na Úrad vlády Slovenskej republiky, ktorý ho sprístupní na Internete. 

Čl. 16
Sprístupňovanie informácií súvisiacich s rokovaním vlády

	(1) Informovať o priebehu rokovania vlády môžu členovia vlády, hovorca vlády a ak tým boli poverení, aj tlačoví tajomníci tlačového a informačného odboru Úradu vlády Slovenskej republiky.

	(2) Informovať o jednotlivom bode rokovania vlády môže aj príslušný štátny tajomník, ktorý sa zúčastnil rokovania vlády alebo príslušný hovorca ústredného orgánu štátnej správy. 

(3) Úrad vlády Slovenskej republiky sprístupňuje na Internete^3/ texty materiálov predložených na rokovanie vlády, stanoviská organizačných útvarov Úradu vlády Slovenskej republiky k týmto materiálom, programy rokovania vlády, prijaté uznesenia, vrátane ich príloh, záznamy z rokovaní vlády a konečné znenia materiálov schválených vládou, ak to nie je v rozpore s osobitnými predpismi.^2/

	(4) Úrad vlády Slovenskej republiky vydáva komuniké z rokovania vlády, organizuje tlačové konferencie o rokovaniach vlády.

(5) Úrad vlády Slovenskej republiky sprístupňuje podľa osobitného predpisu^3/ informácie súvisiace s rokovaním vlády aj na žiadosť. 

_____________________
^3/ Zákon č. 211/2000 Z.z. o slobodnom prístupe k informáciám a o zmene a doplnení      niektorých zákonov (zákon o slobode informácií).

Čl. 17
Poradné orgány vlády

Pre niektoré úseky svojej činnosti môže vláda zriaďovať svoje poradné orgány, napr. Poradu ekonomických ministrov, Hospodársku radu vlády SR, Legislatívnu radu vlády SR; hlavné úlohy, zloženie a metódy práce týchto orgánov určia ich štatúty, ktoré schvaľuje vláda.

Čl. 18
Úrad vlády Slovenskej republiky 

          Úlohy spojené s odborným, organizačným a technickým zabezpečením činnosti vlády a jej poradných orgánov, ak to ustanovujú ich štatúty, plní Úrad vlády Slovenskej republiky.

Čl. 19
Splnomocňovacie ustanovenie

	Podrobnosti potrebné na vykonanie tohto rokovacieho poriadku ustanoví vedúci Úradu vlády Slovenskej republiky metodickým pokynom. 

Záverečné ustanovenia
Čl. 20

Zrušuje sa rokovací poriadok vlády Slovenskej republiky schválený uznesením vlády Slovenskej republiky č. 368 z 23. mája 1995.

Čl. 21

Tento rokovací poriadok vlády nadobúda účinnosť 1. novembra 2001.